ไฟแนนซ์ทูเดย์
โดย...ใจฮิน
4 ก.พ. 2559

โดย...ใจฮิน
..ถือเป็นข้าราชการรุ่นใหม่ไฟแรงอนาคตไกลอีกคนสำหรับ กุลยา ตันติเตมิทผู้อำนวยการสำนักนโยบายเศรษฐกิจมหภาค สำนักงานเศรษฐกิจการคลัง (สศค.) เธอเพิ่งได้รับการเห็นชอบจากคณะรัฐมนตรี (ครม.) แต่งตั้งให้เป็นรองโฆษกกระทรวงการคลัง นอกจากนี้ สมชัย สัจจพงษ์ ปลัดกระทรวงการคลัง ยังดึงตัวให้มาช่วยงานในตำแหน่งที่ปรึกษาด้านยุทธศาสตร์และแผน สำนักงานปลัดกระทรวงการคลังอีกด้วย
..ในฐานะอนุกรรมการปิดบัญชีโครงการรับจำนำข้าว สมชัย สัจจพงษ์ ปลัดคลัง ปิดการประชุมเงียบ เพื่อสรุปผลขาดทุนรอบ 31 ก.ย. 2558 โดยจะมีการเสนอตัวเลขให้รัฐบาลรับทราบเร็วๆ ว่า โครงการรับจำนำของรัฐบาลที่ผ่านมาจะขาดทุนเพิ่มจากเดิม 5 แสนล้านบาท มากน้อยขนาดไหน ไม่รู้ว่าที่ปิดเงียบเพราะตัวเลขที่ออกมาจะมีส่วนเกี่ยวข้องกับการที่รัฐบาลเตรียมฟ้องแพ่งเพื่อเรียกค่าเสียหายจากโครงการรับจำนำข้าวในส่วนของเอกชน ที่จะครบอายุความ 1 ปี ในสิ้นเดือน ก.พ.นี้ด้วยหรือเปล่า 
..อภิศักดิ์ ตันติวรวงศ์ รมว.คลัง พยายามเร่งเครื่องยนต์ด้านการลงทุนดันเศรษฐกิจปีนี้ให้โตได้ตามเป้าหมาย 3.7% หลังจากการส่งออกส่ออาการสาหัสกว่าที่คิด โดยคลังคาดว่าจะขยายตัวได้ 0.2% เท่านั้น จากที่ก่อนหน้านี้ รมว.คลัง คาดว่าการส่งออกของไทยควรขยายตัวได้อย่างน้อยเท่ากับการขยายตัวของเศรษฐกิจโลกที่ 2-3%
..บรรษัทประกันสินเชื่ออุตสาหกรรมขนาดย่อม (บสย.) ได้รับเกียรติจาก บสย.ประเทศญี่ปุ่น ถือว่าการทำงานของ บสย.ของไทยไม่ธรรมดา โดยเฉพาะการดำเนินงานในช่วงที่ผ่านมามีส่วนค้ำประกันสินเชื่อเอสเอ็มอีขับเคลื่อนเศรษฐกิจอย่างมาก 
..สุรชัย ดนัยตั้งตระกูล ประธานธนาคารอาคารสงเคราะห์ (ธอส.) ประกาศให้พนักงานทั้งแบงก์ชื่นใจ และใจชื้น ว่า ปีนี้ทุกคนจะได้รับโบนัสไม่น้อยกว่าปีที่ผ่านมาแน่นอน เพื่อเป็นกำลังที่พนักงานช่วยกับขับเคลื่อนนโยบายของรัฐบาล เพราะ ธอส.ยังมีภารกิจที่ต้องสานต่ออีกหลายเรื่อง
..เป็นไปตามคาด คณะกรรมการนโยบายการเงิน (กนง.) มีมติคงดอกเบี้ย 1.5% แต่ถึงกระนั้น ในคำแถลงก็เห็นถึงความเป็นห่วงปัญหาอัตราดอกเบี้ยที่ต่ำมานาน และมีแนวโน้มจะทำให้เกิดการแสวงหากำไร เรื่องนี้คงต้องรอดู วิรไท สันติประภพ ผู้ว่าการแบงก์ชาติ ว่าจะแก้ไขอย่างไรต่อไป